**biPOLARBEAR csoport**

*Karakas Lili - Kocsubej Alexander - Kollár-Klemencz Kata - Pálinkás Anna*

Projektünk célja, hogy felhívja az emberek figyelmét az energiatakarékosság fontosságára és a rossz energiagazdálkodás környezetre gyakorolt negatív hatásaira. Ez azért is nagyon fontos, mert az energiatakarékosság otthonában és a mindennapi életben való alkalmazásával mindenki egyénileg, könnyedén hozzájárulhat környezetünk megóvásához. A kampányunkkal az embereket akarjuk rádöbbenteni az ügy fontosságára, és arra, hogy elég egy villanyt lekapcsolni távozás előtt, vagy kihúzni a nem használt mobiltöltőt a falból, hogy segítsünk megóvni a környezetet, és még a pénztárcánknak is szívességet tegyünk.

A túlzott energiafogyasztást az emberiség javarészt fosszilis energiaforrásokból fedezi. Ezek kiaknázása az elmúlt évszázadban folyamatosan nőtt, és meghaladta az újratermelődésük tempóját. Így a Föld készletei kőolajból 54, földgázból 60, urániumból pedig 72 éven belül ki fognak merülni a jelenlegi fogyasztás mellett is, amely viszont addig a többszörösére fog emelkedni, újabb évekkel hozva előre kimerülést. Az energiatakarékosság nem csak azért fontos, hogy az emberiség ne maradjon energiahordozók nélkül: a fosszilis energiaforrások használata elképesztő mértékű károsanyag kibocsátáshoz vezet, ami a környezet közvetlen pusztításán kívül az úgynevezett üvegházhatást is eredményezi, amely a szennyezés jelenlegi mértéke mellett a bolygónkat az emberek számára is néhány évtizeden belül teljesen lakhatatlanná teszi. Kampányunk erre figyelmezteti az embereket; abban bízunk, hogy a veszély ismeretében mindenki, akihez eljut az üzenetünk, megteszi a számára lehetséges apró lépéseket az energiahatékonyság érdekében, ki egy villany lekapcsolásával, ki a cége alternatív energiaforrásokra való áttértésével mindannyiunk érdekében.

Az Energia klub alapítvány kutatólaborának felmérése alapján az energiahatékonysági fejlesztést tervezők 47 százaléka az interneten tájékozódik ezzel kapcsolatban, ezért projektünk zászlóshajója egy interneten terjesztendő kampányvideó. Ismert magyar zenészeket, költőket, írókat kértünk fel, hogy filmünkben szólítsák fel az embereket az energiatakarékosságra, hogy népszerűségüket a Föld érdekében használják fel. Ugyanerre kértük az utca magyar és külföldi embereit, személyesebbé téve az üzenetünket, valamint szívhezszóló videót forgattunk bolygónk az emberiség energiapazarlása által való kihasználásáról, és ennek veszélyeiről. A központban a károsanyag-kibocsátás és az üvegházhatás miatt olvadó jégtáblák élővilágának pusztulása, és a Föld megszemélyesén keresztül történő empátiakeltés volt. A filmet az interneten terjesztjük, emellett a környezettudatos energiapolitikára intő, általunk gyártott és tervezett plakátokat raktunk ki Budapest 5 népszerű alternatív szórakozóhelyén, hogy az üzenet még több emberhez juthasson el.

Mindannyiunk érdeke, hogy megóvjuk a bolygót, amin élünk. Pusztán gondatlanságunkkal gyorsan pusztítjuk saját otthonunkat, de még nem késő. A célcsoportunk minden ember, aki energiatakarékos autót vásárolhat, fotocellát, energiahatékony izzót szerezhet be, vagy tud időt szakítani arra, hogy néha lekapcsolja a villanyt, mielőtt elmegy otthonról.

Nő a feszültség. Ne a Földet zárd rövidre!